ผถห. MTC ไฟเขียวปันผล 0.37 บ. แย้มผลงานไตรมาส 1 เด่น รับยอดปล่อยสินเชื่อโต
ผถห. MTC ไฟเขียวปันผล 0.37 บ. แย้มผลงานไตรมาส 1 เด่น รับยอดปล่อยสินเชื่อโต
21 เม.ย. 2564

นายชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC เปิดเผยว่า ที่ประชุมผู้ถือหุ้นประจำปี 2564 มีมติอนุมัติจ่ายเงินปันผลสำหรับงวดผลการดำเนินงานปี 2563 ในอัตราหุ้นละ 0.37 บาท จำนวน 2,120,000,000 หุ้น รวมเป็นเงินปันผลทั้งสิ้น 784,400,000 บาท คิดเป็น 15.01% ของกำไรสุทธิ โดยกำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 30 เม.ย.64 และกำหนดจ่ายเงินปันผลในวันที่ 17 พ.ค. 64
“แม้ในปีที่ผ่านมาจะเกิดสถานการณ์การแพร่ระบาดของไวรัสโคโรนา (COVID-19) หลายอุตสาหกรรมได้รับผลกระทบ รวมถึง MTC เอง แต่ด้วยการวางแผนรับมือและประสบการณ์ของทีมผู้บริหารทำให้บริษัทผ่านมาได้ โดยไม่กระทบกับการดำเนินงานแต่อย่างใด เหตุจากการบริหารงานที่มีประสิทธิภาพ ควบคู่ไปกับการดูแลคุณภาพสินเชื่อที่รัดกุม เพื่อป้องกันความเสี่ยงหนี้ที่ไม่ก่อให้เกิดรายได้ (เอ็นพีแอล)”
โดยผลการดำเนินงานปี 63 บริษัทฯ มีกำไรสุทธิ 5,214 ล้านบาท เพิ่มขึ้น 23.06% เทียบปี 62 มีกำไรสุทธิ 4,237 ล้านบาท โดยพอร์ตสินเชื่ออยู่ที่ 70,607 ล้านบาท เพิ่มขึ้น 17% เทียบกับปี 2562 อยู่ที่ 60,253 ล้านบาท ขณะที่หนี้ที่ไม่ก่อให้เกิดรายได้ (เอ็นพีแอล) อยู่ในระดับต่ำเพียง 1.06% เทียบพอร์ตสินเชื่อรวม
สำหรับแนวโน้มผลการดำเนินงานไตรมาส 1/64 คาดว่าจะสร้างสถิติใหม่อีกครั้ง เมื่อเทียบกับไตรมาส 4/63 และเทียบกับช่วงเดียวกันของปีก่อน โดยได้รับปัจจัยหนุนจากยอดปล่อยสินเชื่อใหม่ที่เติบโต จากการที่บริษัทฯ เดินหน้าขยายสาขาใหม่อย่างต่อเนื่อง โดยตั้งแต่ต้นปีจนถึง ณ สิ้นเดือนมีนาคม มีการเปิดสาขาใหม่เพิ่มเป็นจำนวน 121 แห่ง ส่งผลให้ปัจจุบัน MTC มีสาขา 5,005 แห่ง กระจายทั่วประเทศ
ประธานกรรมการบริหาร MTC กล่าวอีกว่า ในปี 2564 บริษัทฯได้วางงบลงทุนสำหรับการขยายสาขาไว้ที่ 300 ล้านบาท รองรับแผนเปิดเพิ่มอีก 600 สาขา ซึ่งคาดว่าจะครบ 5,500 สาขา ภายในสิ้นปีนี้ เพื่อรองรับกลุ่มคนที่มีความต้องการสินเชื่อ แต่มีข้อจำกัดในการเข้าถึงบริการสินเชื่อของระบบสถาบันการเงิน รวมถึงกลุ่มคนที่ยังพึ่งพาสินเชื่อนอกระบบ ผลักดันให้พอร์ตสินเชื่อเติบโต 20-25% อีกทั้งในปีนี้บริษัทฯยังให้ความสำคัญกับธุรกิจเช่าซื้อรถจักรยานยนต์ ซึ่งมั่นใจว่าจะได้รับการตอบรับจากลูกค้าอย่างดี เนื่องจากในช่วงที่ผ่านมาพบว่า กลุ่มลูกค้าที่เข้ามาขอรับบริการสินเชื่อจำนำทะเบียนรถจักรยานยนต์ บางส่วนต้องการที่จะซื้อรถจักรยานยนต์คันใหม่ จากฐานลูกค้าที่มีกว่า 2 ล้านคัน ซึ่งถือเป็นจุดแข็ง และช่วยลดความเสี่ยงในการปล่อยกู้ โดยปีนี้บริษัทฯวางเป้าคุมเอ็นพีแอลไม่เกิน 2% จากปีที่ผ่านมาอยู่ที่  1.06%